CELEX: 62014TN0486
Language: hr
Date: 2014-06-25 00:00:00
Title: Predmet T-486/14: Tužba podnesena 25. lipnja 2014. – Stavytskyi protiv Vijeća

8.9.2014   
            
            
               HR
            
            
               Službeni list Europske unije
            
            
               C 303/45
            
         Tužba podnesena 25. lipnja 2014. – Stavytskyi protiv Vijeća
   (Predmet T-486/14)
   2014/C 303/53
   Jezik postupka: engleski
   
      Stranke
   
   
      Tužitelj: Edward Stavytskyi (Belgija) (zastupnici: J. Grayston, Solicitor, P. Gjørtler, G. Pandey, D. Rovetta i M. Gambardella, odvjetnici)
   
      Tuženik: Vijeće Europske unije
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Provedbenu odluku Vijeća 2014/216/ZVSP od 14. travnja 2014. o provedbi Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 111, str. 91.) i Provedbenu uredbu Vijeća (EU) br. 381/2014 od 14. travnja 2014. o provedbi Uredbe (EU) br. 208/2014 o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 111, str. 33.), u mjeri u kojoj osporavani akti uključuju tužitelja na popis osoba i subjekata koji podliježu mjerama ograničavanja;
            
         
               —
            
            
               naloži Vijeću snošenje troškova ovog postupka.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe šest tužbenih razloga koji se odnose na povredu bitnog zahtjeva postupka, kao i na povredu Ugovorâ i pravnih pravila koja se odnose na njihovu primjenu: povreda prava na saslušanje, povreda obveze obavještavanja, nedostatno obrazloženje, povreda prava na obranu, pogrešna pravna osnova i očita pogreška u ocjeni.
   Tužitelj smatra da Vijeće nije provelo saslušanje tužitelja, a za to ne postoje opravdani razlozi. Nadalje, Vijeće je propustilo obavijestiti tužitelja o osporavanim aktima, a u svakom slučaju ti akti nisu bili dovoljno obrazloženi. Vijeće nije odgovorilo na zahtjeve za pristup informacijama i dokumentima. Vijeće je tim propustima povrijedilo pravo na obranu tužitelja kojemu je oduzeta mogućnost učinkovitog argumentiranja protiv nalaza Vijeća budući da su ti nalazi uskraćeni tužitelju. Nadalje, mjere koje je poduzelo Vijeće nisu mjere vanjske politike nego je riječ o međunarodnoj suradnji u kaznenim postupcima pa su te mjere bile usvojene na pogrešnoj pravnoj osnovi. Konačno, mjere koje je poduzelo Vijeće usvojene su bez odgovarajućeg razmatranja relevantnih činjenica i sudske prakse Europskog suda za ljudska prava koja se odnosi na kaznene postupke u Ukrajini, osobito u vezi s progonom bivših vladinih dužnosnika.